Papsid (telesaade)

"Papsid" on Eesti draama- ja komöödiasari, mis jälgib nelja mehe püüdeid saada hakkama meestena, elukaaslastena ja isadena. Tegemist on Kanal 2 ja Elisa koostöös valminud sarjaga, mis esilinastus Elisa Huubi voogedastusplatvormil 2023. aastal. Sari on võitnud mitmeid auhindu, sealhulgas 2024. aasta Eesti filmi- ja teleauhindade (EFTA) galal parima teleseriaali tiitli ning Kroonika Meelelahutusauhinna aasta teleseriaali kategoorias.
Sisukokkuvõte.
Humoorika draamasarja keskmes on neli meest, nende suhted ja pered. Aleks, Raivo, Marek ja Toomas on moodsa aja mehed ja isad, kes seisavad silmitsi ootamatute vanemlike väljakutsetega. Igaüks neist lahendab olukordi väga erinevalt, kuid üheskoos toovad nad edukalt välja tänapäeva lapsevanema head ja vead. Nelja sõbra lood on elulised ja kindlasti äratuntavad – ei puudu ka armuke, lahkuminek ja muud keerulised suhteprobleemid.
Hooajad ja osad.
Esimene hooaeg, veebruar 2023.
Sarja esimene hooaeg. Humoorika draamasarja keskmes on neli meest, nende suhted ja pered. Aleks, Raivo, Marek ja Toomas on moodsa aja mehed ja isad, kes seisavad silmitsi ootamatute vanemlike väljakutsetega. Igaüks neist lahendab olukordi väga erinevalt, kuid üheskoos toovad nad edukalt välja tänapäeva lapsevanema head ja vead. Nelja sõbra lood on elulised ja kindlasti äratuntavad – ei puudu ka armuke, lahkuminek ja muud keerulised suhteprobleemid. Kuidas mehed selle kõigega hakkama saavad?
Teine hooaeg, november 2023.
Sarja teine hooaeg. Nelja mehe sekeldused jätkuvad – saab nii nalja kui ka korralikult draamat! Teises hooajas selgub, mis sai Rasmuse vanaemast ja kas Aleks on Rasmuse isa või mitte. Ootamatult leiab üks paar end teraapias, kuid mida seal räägitakse ja kas see aitab?! Sassis peresuhted mõjutavad lapsi aga sedavõrd, et üks neist võtab elu muutmiseks ette drastilise sammu. Ja just siis, kui tundub, et mõned probleemid hakkavad vaibuma, tabab hooaja lõpus kõiki osalisi suur nuhtlus.
Kolmas hooaeg, märts 2024.
Sarja kolmas hooaeg. Tavalised Eesti mehed Aleks, Raivo, Marek ja Toomas seisavad silmitsi vägagi eluliste väljakutsetega: Rasmusele leitud ideaalse lapsehoidja meetodid osutuvad kahtlaseks, koduperenaine Marika otsustab tööle minna, nii mõneski suhtes tekib kriis ja pildile ilmub keegi kolmas. Et kõige sellega hakkama saada, lähevad mehed koos telkima... aga ega sekeldused sellega veel lõppe! Kõigi nelja peategelase peret ootavad ees sündmused, millele kaasa elades võib televaataja nii mõnigi kord end ekraanilt ära tunda.
Neljas hooaeg, november 2024.
Sarja neljas hooaeg toob kaasa ootamatud pöörded! Toomas seisab silmitsi sotsiaalameti tähelepanuga ning kaalub tagasikolimist Võrumaale, mis tekitab pingeid Sassuga. Samal ajal saab Raivo pitsaäri ootamatu tõuke tuntud juutuuberi kaudu, kuid tema suhe Marikaga pannakse proovile salapärase austaja ilmumisega. Aleksi südant puudutab unistuste naine Andra – tee tema südamesse osutub aga keeruliseks katsumuseks. Draamadest ei pääse ka teised: Linda ja Jareki suhe jõuab murdepunkti ning Marek peab žongleerima Petra nõudmiste ja tütre ootamatute valikute vahel.
Viies hooaeg, veebruar 2025.
Papside juubelihooajas hakkab keegi pahatahtlik inimene ümbruskonna koduloomi mürgitama. Toomas usub, et see peab olema Jarek ning näeb kõvasti vaeva, et seda tõestada. Maria teeb Kristiinale kohtumissaidile konto ning Kristiina peab hakkama endalegi ootamatult võõraste meestega kohtingutel käima. Aleks näeb kurja vaeva, et Andrat enda elust minema saada. Selle peale maksab Andra aga niimoodi kätte, et Aleksi elu pöördub pea peale. Mängu peavad sekkuma meditsiinitöötajad ning Aleks kaotab oma parima kliendi.
Kuues hooaeg, oktoober 2025.
Uues hooajas keerduvad elud ja suhted rohkem kui kunagi varem. Kristiina on avanud algkooli, Marika ja Raivo maadlevad kärgpere valudega ning Aleks püüab meeleheitlikult tagasi võita Emmat, kes on leidnud uue armastuse. Linda on otsustanud astuda vastu Jareki tumedale poolele ning Toomas peab otsustama, kas võidelda oma armastuse eest. Marek avastab end uuel hooajal hoopis suhtenõustaja rollist. Uus hooaeg pakub draamat, huumorit ja südantsoojendavaid hetki – täpselt nii, nagu sarjalt „Papsid“ oodata võib.